****

 **REPUBLIKA HRVATSKA**

 **BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKI NAČELNIK**

**KLASA: 320-01/18-03/6**

**URBROJ: 2123-05-03-18-1**

**U Šandrovcu, 06.11.2018.**

Na temelju članka 10. Programa potpora poljoprivredi na području Općine Šandrovac za razdoblje 2018. – 2020. godine („Općinski glasnik Općine Šandrovac“ broj 4/2018.) i članka 58. stavka 1. točke 6. i 34. Statuta Općine Šandrovac („Općinski glasnik Općine Šandrovac“ broj 2/2018.), Općinski načelnik Općine Šandrovac objavljuje sljedeći

**JAVNI POZIV**

**za dodjelu potpore za umjetno osjemenjivanje krmača**

**na području Općine Šandrovac**

**I. PREDMET JAVNOG POZIVA**

**Članak 1.**

Predmet ovog javnog poziva je prikupljanje zahtjeva za dodjelu potpora male vrijednosti iz Proračuna Općine Šandrovac za 2018. godinu za umjetno osjemenjivanje krmača korisnicima potpora - poljoprivrednim gospodarstvima sa područja Općine Šandrovac.

Cilj potpore za umjetno osjemenjivanje krmača je razvoj stočarske proizvodnje, obnova stočnog fonda te povećanje broja i konkurentnost obiteljskih gospodarstava.

Potpora iz prethodnog stavka podrazumijeva nepovratna sredstva odobrena iz Proračuna Općine Šandrovac za 2018. godinu.

**II. NAMJENA I VISINA MOGUĆE POTPORE**

**Članak 2.**

Potpora za umjetno osjemenjivanje krmača na području Općine Šandrovac odobriti će se korisniku za subvencioniranje troškova umjetnog osjemenjivanja krmača.

Potpora za podmirenje troškova umjetnog osjemenjivanja krmača iznosi do 100,00 kn po krmači, a maksimalni iznos potpore iznosi do 1.000,00 kuna za 10 krmača po poljoprivrednom gospodarstvu u jednoj kalendarskoj godini.

Prihvatljivi troškovi su svi troškovi koji su nastali nakon 1. siječnja 2018. godine.

Potpore se ne dodjeljuju za troškove PDV-a i drugih poreza, carina ili sličnih troškova.

U postupku odobravanja potpore primjenjuju se odredbe važeće Uredbe Komisije EU broj 1408/2013 od 18. prosinca 2013. godine o primjeni članka 107. i 108. Ugovora o financiranju Europske unije na potpore de minimis u poljoprivrednom sektoru.

**III. UVJETI ZA PODNOŠENJE ZAHTJEVA ZA POTPORU**

**Članak 3.**

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te stoka za koju se traži potpora treba biti na području Općine Šandrovac,
* osjemenjivanje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu od strane veterinarske stanice koja ima sklopljen ugovor sa Općinom Šandrovac, u pravilu jednom mjesečno, sa priloženom specifikacijom obavljenih usluga po pojedinom korisniku te sa pripadajućim brojevima usluga i datumima osjemenjivanja.

**IV. POTREBNA DOKUMENTACIJA**

**Članak 4.**

Potpore se odobravaju temeljem podnesenih zahtjeva za dodjelu potpora na propisanim obrascima.

Podnositelj zahtjeva, uz obrazac zahtjeva za odobravanje potpore (Prilog 1) mora priložiti sljedeću dokumentaciju:

1. preslik rješenja o upisu u Upisnik poljoprivrednih gospodarstava (ukoliko je podnositelj zahtjeva obrtnik i preslika obrtnice),

2.originalni račun izdan od strane nadležne veterinarske stanice, sa priloženom specifikacijom obavljenih usluga po pojedinom korisniku te sa pripadajućim brojevima usluga i datumima osjemenjivanja,

3. izjava o svim potporama male vrijednosti koje je korisnik primio u tekućoj fiskalnoj godini i prethodne dvije godine na propisanom obrascu,

4. izjava da li je na način propisan člankom 2. Uredbe 1408/2013 korisnik povezan sa ostalim poduzetnicima,

5. izjava o nepostojanju dvostrukog financiranja istih troškova,

6. preslika osobne iskaznice nositelja poljoprivrednog gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,

7. potvrda nadležne porezne uprave o nepostojanju duga prema Proračunu Republike Hrvatske,

8. potvrda nadležne porezne uprave o nepostojanju duga prema Proračunu Općine Šandrovac,

9. preslika IBAN računa podnositelja zahtjeva,

10. izjava o davanju privole Općini Šandrovac za korištenje osobnih podataka,

11. potvrda o ekonomskoj veličini poljoprivrednog gospodarstva izdana od strane Hrvatsko poljoprivredno-šumarske savjetodavne službe.

**Članak 5.**

Sukladno članku 3. Uredbe 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a  tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

**V. NAČIN, MJESTO I ROK PODNOŠENJA ZAHTJEVA**

**Članak 6.**

Zahtjevi za dodjelu potpore za umjetno osjemenjivanje krmača na području Općine Šandrovac dostavljaju se unutar roka za dostavu zahtjeva odnosno od 7. studenog do 7. prosinca 2018. godine do 15,00 sati, odnosno do utroška sredstava planiranih u proračunu Općine Šandrovac za 2018. godinu.

Zahtjevi za dodjelu potpore za umjetno osjemenjivanje krmača na području Općine Šandrovac dostavljaju se na adresu Općine Šandrovac, Bjelovarska 6, 43227 Šandrovac, osobno i neposredno ili preporučeno poštom u zatvorenoj omotnici. Na omotnici treba naznačiti „POTPORE OSJEMENJIVANJE KRMAČA“.

**VI. OSTALE INFORMACIJE**

**Članak 7.**

Zahtjevi se obrađuju te se o njima odlučuje redoslijedom njihovog zaprimanja.

Pojedini korisnik potpore može kombinirati korištenje svih mjera propisanih člankom 5. Programa potpora poljoprivredi na području Općine Šandrovac za razdoblje 2018. – 2020. godine (dalje: Program)do maksimalnog godišnjeg iznosa od 2.000,00 kuna koji mu je na raspolaganju.

**VII. PROVEDBA JAVNOG POZIVA I KONTROLA**

**Članak 8.**

Za provedbu Programa zadužuje se Jedinstveni upravni odjel Općine Šandrovac, koji je ovlašten procijeniti vjerodostojnost podnijete dokumentacije i dokaza, te u slučaju sumnje u vjerodostojnost ovlašten je odbaciti zahtjev odnosno naložiti obvezu povrata potpore.

Odluku o dodjeli potpora donosi Općinski načelnik Općine Šandrovac na prijedlog Jedinstvenog upravnog odjela Općine Šandrovac.

Sa korisnikom potpore Općinski načelnik Općine Šandrovac zaključuje ugovor, kojim se uređuju međusobna prava i obaveze između korisnika i Općine Šandrovac.

Ukoliko nakon izvršene kontrole na terenu te podnesene dokumentacije od strane korisnika, Jedinstveni upravni odjel Općine Šandrovac utvrdi nepravilnosti u postupku korištenja potpore, Općinski načelnik Općine Šandrovac utvrditi će obvezu povrata dobivenih sredstava potpore.

**VIII. ZAVRŠNE ODREDBE**

**Članak 9.**

Ovaj Javni poziv objaviti će se na oglasnim pločama Općine Šandrovac i web stranici Općine Šandrovac www.sandrovac.hr.

Sve informacije mogu se dobiti u Jedinstvenom upravnom odjelu Općine Šandrovac osobno ili na broj telefona 043/874128.

Općinski načelnik Općine Šandrovac

 Josip Dekalić